คังกเย

**คังกเย** (; ) เป็นเมืองเอกของจังหวัดชากัง ประเทศเกาหลีเหนือ มีประชากร 251,971 คน ด้วยความสำคัญเชิงยุทธศาสตร์อันมีที่มาจากลักษณะภูมิประเทศ จึงเป็นที่ตั้งทางทหารที่ได้รับความสนใจมาตั้งแต่สมัยราชวงศ์โชซ็อน (ค.ศ. 1392–1910)

## ประวัติศาสตร์
ในเดือนธันวาคม ค.ศ. 1949 ตำบลคังกเยได้รับการยกฐานะเป็นนครคังกเย

ระหว่างสงครามเกาหลี หลังถูกขับไล่ออกจากเปียงยาง คิม อิล-ซ็องและรัฐบาลของเขาได้ย้ายเมืองหลวงชั่วคราวไปยังคังกเยหลังย้ายเป็นการชั่วคราวไปยังชินอึยจูในตอนแรก เมืองนี้ถูกโจมตีด้วยระเบิดเพลิงในเดือนพฤศจิกายน ค.ศ. 1950 ตามคำสั่งของนายพลดักลาส แมกอาเธอร์แห่งสหรัฐหลังกองทัพอาสาประชาชนจีนเปลี่ยนทิศทางของสงคราม โดยเมืองอย่างน้อยร้อยละ 65 ได้ถูกทำลายลง เดือนถัดมา คิมทำหน้าที่ประธานการประชุมเต็มคณะของคณะรัฐมนตรีที่คังกเย ที่ซึ่งเขาโยนความผิดให้แก่สิ่งที่เขากล่าวอ้างว่าเป็นความล้มเหลวทางทหารในช่วงระยะที่พ่ายแพ้ของสงคราม

## วัฒนธรรม

### สถานที่ท่องเที่ยว
คังกเยเป็นที่ตั้งของสนามกีฬากลงแจ้งและยังเป็นที่ตั้งของคังกเยไรดิงคลับ (Kanggye Riding Club) ซึ่งสร้างขึ้นใน ค.ศ. 2024 คังกเยมีทางเดินชมทิวทัศน์เลียบแม่น้ำชังจาและสวนน้ำขนาดเล็ก

สถานที่ที่น่าสนใจอื่น ๆ ได้แก่ ศาลาอินพุงและภูเขารย็อนฮวา สถานที่ท่องเที่ยวได้รับการพัฒนาเพื่อแสดงถึงลักษณะความเป็นภูเขาของเมือง

### สิ่งอำนวยความสะดวก
มหาวิทยาลัยศึกษาศาสตร์คังกเย มหาวิทยาลัยเทคโนโลยีคังกเย และมหาวิทยาลัยแพทยศาสตร์คังกเยตั้งอยู่ในเมืองนี้

เมืองนี้มีศูนย์การแพทย์ต่าง ๆ มากกว่า 50 แห่ง รวมถึงศูนย์ดูแลช่องปากและโรงพยาบาลสูตินรีเวช

## การขนส่ง
คังกเยเป็นศูนย์กลางการคมนาคมที่เชื่อมต่อกับเมืองอื่น ๆ ทางถนนและทางรถไฟ เมืองนี้ตั้งอยู่ที่จุดตัดของสายคังกเยและสายมันโพ รถไฟชานเมืองวิ่งบนสายมันโพระหว่างสถานีคังกเยและสถานีซังบังดง นอกจากนี้ ยังมีทางหลวงเชื่อมต่อเมืองนี้กับเปียงยางและสถานที่อื่น ๆ โดยมีเครือข่ายถนนของจังหวัดชากังซึ่งมีศูนย์กลางอยู่ที่เมืองนี้

คังกเยมีระบบรถไฟฟ้าล้อยาง (무궤도전차) ซึ่งเปิดให้บริการเมื่อวันที่ 17 เมษายน ค.ศ. 1992 โดยมีเส้นทางระยะทาง 12 กิโลเมตร วิ่งจากย่านชังจาไปยังย่านคงอิน ตามแนวคันกั้นน้ำของแม่น้ำชังจาและแม่น้ำพูช็อน จนถึง ค.ศ. 2009 เมืองนี้มีรถไฟฟ้าล้อยางขนาดปกติ 6 คันและขนาดกลาง 2 คัน ในช่วงทศวรรษ ค.ศ. 2010 เหลือรถขนาดปกติ 5 คันและขนาดกลาง 1 คัน ใน ค.ศ. 2020 วงเวียนทางทิศเหนือได้รับการสร้างเป็นอู่จอดรถขนาดเล็ก

## การแพร่ภาพกระจายเสียง
สถานีวิทยุท้องถิ่น "สถานีกระจายเสียงคังกเย" () เดิมก่อตั้งขึ้นใน ค.ศ. 1947 ในฐานะสถานีกระจายเสียงท้องถิ่นสำหรับจังหวัดพย็องอันเหนือ ต่อมาได้กลายเป็นสถานีกระจายเสียงท้องถิ่นสำหรับจังหวัดชากังใน ค.ศ. 1949 ดำเนินการโดยคณะกรรมการการแพร่ภาพกระจายเสียงจังหวัดชากัง () โดยออกอากาศรายการที่ครอบคลุมหัวข้อต่าง ๆ เช่น การศึกษาทางอุดมการณ์ หรือข้อมูลสภาพอากาศท้องถิ่น

## เศรษฐกิจ
นับจาก ค.ศ. 1945 อุตสาหกรรมการผลิตได้พัฒนาขึ้นอย่างรวดเร็ว

คังกเยมีอุตสาหกรรมการทำเหมืองแร่ที่ผลิตทองแดง สังกะสี ถ่านหิน และแกรไฟต์

คังกเยเป็นที่ตั้งของโรงงานแปรรูปไม้หลักแห่งหนึ่งของจังหวัดชากังและประเทศเกาหลีเหนือ เมืองนี้มีอุตสาหกรรมเบาหลากหลายควบคู่ไปกับการผลิตเครื่องจักรก่อสร้าง เครื่องจักรไฟฟ้า และเครื่องจักรที่มีความแม่นยำสูง ดินสอที่ผลิตขึ้นซึ่งมีการส่งออกด้วยนั้นมี "ความสำคัญระดับชาติ" นอกจากนี้เมืองยังมีผลผลิตทางการเกษตร ผลไม้ ผัก และปศุสัตว์

### การผลิตไฟฟ้า
เมืองนี้มีโรงไฟฟ้าพลังน้ำจำนวนมากเนื่องจากตั้งอยู่ใกล้แม่น้ำหลายสาย สถานีไฟฟ้าพลังน้ำแห่งแรกในชุดโครงการนี้มีชื่อว่าสถานีไฟฟ้าเยาวชนฮึงจูหมายเลข 1 ตั้งอยู่ทางทิศเหนือของคังกเย 3.5 กิโลเมตร โดยได้รับการสนับสนุนจากเขื่อนรยงริม ซึ่งไม่มีสถานีไฟฟ้าติดตั้งอยู่ด้วย สิ่งนี้ช่วยให้มีการจัดการระดับน้ำอย่างระมัดระวังเพื่อให้มั่นใจในประสิทธิภาพของการดำเนินงาน ตามมาด้วยสถานีไฟฟ้าเยาวชนฮึงจูหมายเลข 2 และ 3 โดยหมายเลข 2 สร้างเสร็จใน ค.ศ. 2007 และหมายเลข 3 สร้างเสร็จภายในเดือนกุมภาพันธ์ ค.ศ. 2019 ติดตั้งกังหันเครื่องกำเนิดไฟฟ้าจำนวนสามตัว

นอกจากนี้ยังมีชุดโรงไฟฟ้าพลังน้ำขนาดเล็กจำนวน 4 แห่งบนแม่น้ำพุกช็อน

### โรงงานแปรรูปไม้คังกเย
โรงงานแปรรูปไม้คังกเย (강계목재가공공장) เป็นโรงงานขนาดเล็กของรัฐตั้งอยู่ในคังกเย เมื่อเริ่มดำเนินการ โรงงานผลิตเฟอร์นิเจอร์เพียงสองชนิด (โต๊ะอาหารและตะเกียบฆ่าเชื้อ) ผ่านการใช้แรงงานคน เมื่อเวลาผ่านไปได้พัฒนาสู่การเป็นผู้ผลิตเฟอร์นิเจอร์ทันสมัยอย่างครบวงจร โดยผลิตงานไม้ด้วยสิ่งอำนวยความสะดวกทันสมัยในการผลิตกว่าหนึ่งร้อยหลายสิบรายการ

ในบรรดาเครื่องจักรที่ใช้งาน ได้แก่ เครื่องไสไม้อัตโนมัติแบบสามหน้าและสี่หน้า เครื่องขัดอเนกประสงค์ เครื่องต่อไม้ และเลื่อยเซาะร่อง
 
ขณะเดียวกัน โรงงานได้มุ่งเน้นความพยายามไปที่โครงการปรับปรุงงานอบแห้งให้ทันสมัย ซึ่งเป็นส่วนสำคัญของกระบวนการทำไม้ ด้วยการสร้างนวัตกรรมทางเทคนิค (เช่น การเปลี่ยนกระบวนการอบแห้งที่ใช้หม้อต้มน้ำเป็นเตาอบแห้ง และการใช้เชื้อเพลิงอื่นแทนถ่านหิน) โรงงานสามารถเพิ่มการผลิตและลดกำลังคนลงได้
 

### โรงงานทั่วไปหมายเลข 26
โรงงานหมายเลข 26 เป็นสิ่งก่อสร้างทางทหารใต้ดินที่ใหญ่ที่สุดในเกาหลี โรงงานแห่งนี้ผลิตกระสุนซึ่งมีการส่งออกไปยังลิเบีย ซีเรีย อิหร่าน อิรัก และอียิปต์ มีการจ้างงานคนงานมากกว่า 20,000 คน และสามารถผลิตลูกปืนครก 126,000 นัดและกระสุนปืนไรเฟิล 1.76 ล้านนัดต่อปี เมื่อวันที่ 30 พฤศจิกายน ค.ศ. 1991 มีรายงานว่ามีผู้เสียชีวิตถึงหนึ่งพันคนหลังจากเกิดการระเบิดครั้งใหญ่ที่โรงงาน แหล่งข่าวจากเกาหลีใต้ระบุว่าจำนวนผู้เสียชีวิตอาจสูงกว่านั้นถึงหกเท่าหรือมากกว่า โดยอ้างอิงจากคำกล่าวอ้างของผู้รอดชีวิตจากเหตุการณ์ดังกล่าว

## การแบ่งเขตการปกครอง

คังกเยแบ่งออกเป็น 34 *[[เขตการปกครองของประเทศเกาหลีเหนือ|ทง]]* (ย่าน) และ 2 *[[เขตการปกครองของประเทศเกาหลีเหนือ|ri]]* (หมู่บ้าน) :

## ภูมิศาสตร์
คังกเยได้รับชื่อซึ่งมีความหมายว่า "จุดบรรจบของแม่น้ำ" จากแม่น้ำชังจาที่ไหลผ่านตัวเมืองและลำน้ำสาขาอีกสองสาย เมืองนี้ตั้งอยู่ในแอ่งแผ่นดิน ดังนั้นจึงถูกล้อมรอบด้วยภูเขา เทือกเขาหลักคือเทือกเขานังนิมและเทือกเขาคังนัม

### ภูมิอากาศ
คังกเยมีภูมิอากาศแบบชื้นภาคพื้นทวีป (การแบ่งเขตภูมิอากาศแบบเคิพเพิน: *Dwa*)

## ดูเพิ่ม
* ภูมิศาสตร์เกาหลีเหนือ
* รายชื่อนครในประเทศเกาหลีเหนือ

## อ้างอิง




## อ่านเพิ่ม
* Dormels, Rainer. *North Korea's Cities: Industrial facilities, internal structures and typification*. Jimoondang, 2014. 

## แหล่งข้อมูลอื่น

* City profile of Kanggye 

หมวดหมู่:นครในจังหวัดชากัง